Ego Odo dominus Castillionis et Glane notum facio presentibus et futuris quod ego dedi et concessi ecclesie beati Lazari Eduensis in perpetuam elemosinam quinque solidos censuales persolvendos annuatim in nundinis Biffracti, de moneta currente in ipsis nundinis, pro remedio anime Willemi servientis mei qui jacet in cimiterio dicte ecclesie. Volo, concedo et etiam precipio quod servientes mei vel servientes heredum meorum qui pro me vel heredibus meis recipient redditus meos dictarum nundinarum persolvant annuatim dicte ecclesie vel ejus certo nuntio dictos quinque solidos in nundinis supradictis. In cujus rei testimonium capitulo Eduensi presentes litteras tradidi sigilli mei munimine roboratas. Datum anno Domini Mº CCº XXXº sexto, mense Martio.